Ríkinu gert að greiða kennara bætur
Íslenska ríkið var í gær dæmt til þess að greiða fyrrum framhaldsskólakennara 900 þúsund krónur í bætur auk dráttarvaxta vegna þess að ekki var gerður við hann ótímabundinn ráðningasamningur við Menntaskólann í Kópavogi líkt og hann átti rétt á samkvæmt lögum. Er ríkinu einnig gert að greiða honum 627.500 krónur í málskostnað. Hafði kennarinn farið fram á að fá greiddar rúmar 10 milljónir króna í bætur.
Kennarinn sem um ræður var ráðinn í lausa stöðu sögukennara við Menntaskólann í Kópavogi til eins árs frá 1. ágúst 2002 til 31. júlí 2003. Samningurinn var endurnýjaður frá 1. ágúst 2003 til 31. júlí 2004.
Haustið 2004 var enn á ný gerður tímabundinn ráðningarsamningur við kennarann í 100% starf frá 1. ágúst 2004 til 31. júlí 2005. Haustið 2005 var útbúinn ráðningarsamningur við hann sem átti að gilda frá 1. ágúst 2005 en kennarinn neitaði að skrifa undir þann samning.
Skólameistari MK útbjó á ný samning við sögukennarann sem átti að gilda frá 1. janúar 2006 til 31. júlí s.á. en kennarinn neitaði einnig að skrifa undir þann ráðningarsamning. Með tölvupósti 6. júní 2006 tilkynnti skólameistari Menntaskólans í Kópavogi að ekki gæti orðið af frekari ráðningu mannsins hjá skólanum og starfaði hann ekki við skólann eftir það.
Sögukennarinn kvartaði til umboðsmanns Alþingis í febrúar 2007 vegna fyrirkomulags ráðningar hans til kennslu við Menntaskólann í Kópavogi og starfsloka hans við skólann. Samkvæmt áliti umboðsmanns Alþingis 31. desember 2007 er það niðurstaða hans að sú ákvörðun Menntaskólans í Kópavogi haustið 2004 að bjóða honum aðeins tímabundinn ráðningarsamning eftir að hann hafði starfað við skólann samfellt í tvö ár hafi ekki verið í samræmi við ákvæði  laga um réttindi og skyldur starfsmanna ríkisins.
Með bréfi Félags framhaldsskólakennara til Menntaskólans í Kópavogi 11. apríl 2008 var þess óskað að skólinn tæki afstöðu til þess með hvaða hætti yrði komið til móts við kennarann í ljósi álits umboðsmanns Alþingis.
Með bréfi lögmanns Menntaskólans í Kópavogi 22. maí 2008 var bótaskyldu hafnað og því höfðaði kennarinn málið gegn íslenska ríkinu.
Segir í niðurstöðu héraðsdóms að í  samræmi við lög verði fallist á það með kennaranum að hann hafi átt rétt á ótímabundinni ráðningu er hann var ráðinn áfram til kennslu við Menntaskólann í Kópavogi haustið 2004.
Þau sjónarmið skólans að ekki gæti komið til fastráðningar viðkomandi við skólann vegna minnkandi kennslumagns í sögu og breytinga á námskrá framhaldsskóla og skólaskrá skólans breyta engu í þessu efni.
Íslenska ríkið var í gær dæmt til þess að greiða fyrrum framhaldsskólakennara 900 þúsund krónur í bætur auk dráttarvaxta.
Ekki var gerður við hann ótímabundinn ráðningasamningur við Menntaskólann í Kópavogi líkt og hann átti rétt á samkvæmt lögum.
Sögukennarinn kvartaði til umboðsmanns Alþingis í febrúar 2007 vegna fyrirkomulags ráðningar hans til kennslu við Menntaskólann í Kópavogi og starfsloka hans við skólann.
Með bréfi Félags framhaldsskólakennara til Menntaskólans í Kópavogi 11. apríl 2008 var þess óskað að skólinn tæki afstöðu til þess með hvaða hætti yrði komið til móts við kennarann í ljósi álits umboðsmanns Alþingis.
Með bréfi lögmanns Menntaskólans í Kópavogi 22. maí 2008 var bótaskyldu hafnað.
Því höfðaði kennarinn málið gegn íslenska ríkinu.